Ai
9 di Zenâr il prin ministri vicjari dal guvier nordirlandês, Martin
McGuinness dal Sinn Féin,
al à comunicât lis dimissions de sô incarghe e il so partît al à
confermât che nol sarà sostituît. La decision e à viert une crisi
politiche che, cun dute probabilitât, si sierarà cun elezions
anticipadis. Su la fonde dai ecuilibris definîts cul procès di pâs,
il guvier de Irlande dal Nord al scugne poiâsi suntune coalizion
formade di almancul un partît espression de comunitât unioniste e
di un di chê nazionaliste irlandese. Fin cumò a dividisi lis
incarghis di guvier a jerin il Partît Unionist Democratic (DUP) e il
Sinn Féin,
partît di maiorance framieç de comunitât nazionaliste. La tension
tra i doi partîts e jere cressude simpri di plui. Tra i ponts di
crisi si veve ancje la mancjance di une leç di promozion de lenghe
gaeliche irlandese, previodude dai acuardis di pâs, ma simpri
blocade dai unioniscj che di resint a vevin tacât a taiâ ancje
misuris za in vore pal gaelic. L’ultin colp al è rivât però dal
scandul suntun plan di incentivazions energjetichis inviât de prime
ministre Arlene Foster dal DUP. Il Sinn
Féin al domandave une comission
indipendente par controlâ che la gjestion des risorsis dal plan no
platàs câs di coruzion, ma la prime ministre e à pidimentât ogni
forme di investigazion. Lis dimissions di McGuinness a permetaran
duncje ai citadins di decidi se la Foster e i siei coleghis di partît
a meretin ancjemò fiducie.
Font:
El País,
09/01/17;
The Journal, 11/01/17
kac_Latn fur_Latn eng_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn gle_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fra_Latn spa_Latn unk eng_Latn